Kupiškio kultūros centro Šepetos laisvalaikio salėje nuo 2012 m. veikia atvira jaunimo erdvė. Joje vykdoma veikla remiantis atviro darbo su jaunimu principais.

Jaunimas erdvėje leidžia laiką trečiadieniais ir penktadieniais nuo 15 val. iki 19 val. ir renginių, skirtų jaunimui, metu. Taip pat jaunimas erdvėje gali leisti laiką (žaisti žaidimus, bendrauti, vaišintis arbata ar tiesiog pabūti saugioje ir šiltoje aplinkoje) pagal laisvalaikio salės darbuotojų grafiką.

**Atvirojo darbo su jaunimu tikslas** – ugdyti asmenines ir socialines jaunimo kompetencijas, siekiant padėti jam aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jaunimo gyvenimo pokyčius.

**5. Atvirojo darbo su jaunimu uždaviniai:**

5.1. ugdyti socialinius jauno žmogaus įgūdžius, suteikti erdvę jaunam žmogui ugdytis ir individualiai augti, skatinti jį prisiimti atsakomybę įvairiose situacijose įvairiomis priemonėmis (pavyzdžiui, įsitraukiant į veiklas, savanoriaujant ir pan.);

5.2. užtikrinti sąlygas jaunimui socializuotis, bendrauti, atsižvelgiant į jaunimo poreikius ir tai, kas jam svarbu (atsipalaidavimas, kalbėjimasis svarbiais klausimais, buvimas bendraamžių grupėje); jaunimo kasdienybę aptarti jam priimtiniausiu būdu;

5.3. sudaryti galimybes prasmingai praleisti laisvalaikį;

5.4. vykdyti pirminę tabako, alkoholio, kitų psichotropinių medžiagų vartojimo, nusikalstamumo prevenciją;

5.5. padėti jaunimui atrasti ir įsivardyti savo privalumus ir gebėjimus;

5.6. skatinti jaunimo savarankiškumą, kūrybiškumą, padėti jam įgyvendinti savo idėjas ir tikslus;

5.7. individualiai konsultuoti ir informuoti į įvairias problemines situacijas patekusį jaunimą, padėti jam spręsti problemas;

5.8. įtraukti į veiklas socialinę atskirtį patiriančius ir mažiau galimybių turinčius jaunus žmones.